Tamboerynman: Koos van der Merwe Sing Bob Dylan
Musikale verwerkings deur Matthys Maree
Raadgewende Regie deur Sandra Prinsloo
Meesterlik. Magies. Betowerend. So reageer musiek-kenners en taalkundiges op die poëtiese Afrikaanse herskeppings van tydlose Bob Dylan treffers soos Mr. Tambourine Man, Blowing In The Wind, Make You Feel My Love en The Times They Are A Changin’.
“Dis soos om 'n ou emosie nuut te voel, maar nader, omdat jou eie taal anders en dieper met jou praat. Ek sou dit nooit kon dink nie,” is een verraste Dylan aanhanger se kommentaar.
Matthys Maree, bekend vir Afri-Frans, wat ook Leonard Cohen in Afri-Kaans behartig het, het die musikale produksie gedoen, en reken dat daar groot dinge in die ateljee gebeur het. Die produksie is vol en warm, sielvol en meesleurend, en is volgens hom beslis een van die hoogtepunte van sy loopbaan.
Sandra Prinsloo, veteraan en kenner van wat op 'n verhoog moet gebeur, se fyn aanvoeling is ook duidelik te bespeur in hoe hierdie produksie jou boei. Poësie, vertellinge, skerpsinnige kommentaar, humor – alles wat jy van 'n Koos van der Merwe vertoning kan verwag, maar nou gekombineer met Sandra se kennershand. En natuurlik, die liedjies van 'n genie.
Maak gereed om betower te word…
…help my deur die rook verdwyn deur newels van die gees
deur tye lank vergeet, verby blare ysig koud
bome van verskrikte hout, verwaaide strande sout
ver van die wrede klou van gekke smarte
in die sterrelig wil ek kan dans met een hand wat vry kan waai
'n silhoeet daar in die baai, deur die sirkus-sand omring
met my lot en my geheue deur die golwe weggevee
ja, laat my van vandag vergeet tot môre
hei! meneer die tamboerynman speel 'n lied vir my…